ORDE do 3 de xuño de 2008 sobre a aprobación definitiva do expediente de modificación puntual do Plan Xeral de Ordenación Municipal do Concello do Incio, no límite do termo municipal.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 29/07/2008

O Concello do Incio remite, mediante oficio con data de rexistro de entrada do 26 de marzo de 2008, o proxecto de modificación puntual referido, solicitando a aprobación definitiva do expediente, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia, modificada por la Lei 15/2004, do 29 de decembro e pola Lei 6/2007, do 11 de maio, de medidas urxentes en materia de ordenación do territorio e do litoral de Galicia, en diante LOUG.
I. Antecedentes.
O Concello do Incio posúe como instrumento de planeamento vixente un Plan Xeral de Ordenación Municipal aprobado definitivamente o 7 de decembro de 2005.
A modificación proposta ten como finalidade revisar o límite do concello do Incio co concello de Sarria, xa que o límite que figura no PXOM non reflicte o límite real existente entre os dous concellos segundo o límite recollido na acta de deslindamento pertencente ao Servizo Xeográfico do Exército, e na cartografía do Instituto Xeográfico Nacional (IGN).
Non foi solicitado informe da Dirección Xeral de Urbanismo previo á aprobación inicial.
Respecto da tramitación administrativa, constan no expediente as seguintes actuacións:
1. Consta certificación da Secretaría do Concello, da aprobación inicial da modificación de referencia, mediante acordo adoptado polo Pleno do Concello na súa sesión do 2 de outubro de 2007.
2. Cumpriuse co trámite de información pública mediante a publicación nos xornais El Correo Gallego e El Progreso de Lugo, os días 20 e 22 de outubro de 2007 respectivamente, e no DOG nº 210, do 30 de outubro de 2007.
3. Acredítase a audiencia ao Concello de Sarria, afectado polo deslindamento, e mais a data de entrada da notificación neste concello o 31 de outubro de 2007, non constando no expediente enviado a oposición a esta modificación, co que se dá cumprimento o establecido polo artigo 85.2º da LOUG.
4. Consta certificación da secretaría do concello que acredita que a modificación do PXOM estivo exposta ao público durante o período dun mes, sen que durante este período se presentase ningunha alegación.
5. Informes xurídico e técnico emitidos, con datas do 26 de setembro e do 15 de outubro de 2007 respectivamente, polo secretario municipal e polo arquitecto técnico municipal, respecto da súa conformidade coa lexislación vixente e a calidade técnica da modificación.
6. Certificación do secretario do concello da aprobación provisional da modificación puntual, mediante acordo adoptado polo Pleno do Concello na súa sesión extraordinaria do día 11 de febreiro de 2008.
7. Decisión do 18 de xuño de 2007, da Dirección Xeral de Desenvolvemento Sostible, sobre a non necesidade de avaliación ambiental estratéxica da modificación puntual.
8. Informe da Confederación Hidrográfica do Norte, con data do 12 de decembro de 2007.
9. Informe da Dirección Xeral de Obras Públicas, Subdirección Xeral de Planificación e Proxectos, con data do 12 de decembro de 2007.
10. O concello enviou tres exemplares do proxecto técnico da modificación, coa dilixencia de ser aprobado provisionalmente polo Pleno do Concello o día 11 de febreiro de 2008.
Á vista do indicado constátase que o expediente cumpre, respecto da documentación e tramitación administrativa, as determinacións contidas no artigo 85 da Lei 9/2002, do 30 decembro, de ordenación urbanística e protección do medio rural de Galicia.
II. Consideracións e fundamentación.
II.1. De acordo co informe-proposta da Dirección Xeral de Urbanismo do 3 de xuño de 2008, cómpre facer as seguintes consideracións:
1. A modificación adopta un novo límite do concello nun tramo duns catro quilómetros, onde o PXOM tería excluído terreos supostamente pertencentes ao concello. En coherencia co anterior, a modificación establece a clasificación urbanística e estrutura xeral e orgánica no ámbito afectado (artigos 53.1º e 59º b) da LOUG).
2. Cabe entender xustificada a conveniencia e oportunidade da modificación, así como o seu interese xeral, na medida en que con ela se instrumentara unha plena adaptación do ámbito do PXOM aos límites reais do concello; porén, compróbase que a dita adaptación non se refire á totalidade do ámbito en que se producen as discrepancias, pois a simple comparación do límite que figura no PXOM vixente co proposto na modificación permite constatar que non se está a axustar a totalidade do límite, xa que quedan terreos ao oeste e leste do treito modificado supostamente pertencentes ao Concello do Incio que o PXOM seguiría excluíndo do seu ámbito.
3. Por outra banda, cómpre expresar ao concello a procedencia de formular unha modificación puntual para completar o axuste do límite municipal nos restantes ámbitos onde existan discrepancias.
4. Non se detectan deficiencias no que atinxe á adecuación legal das determinacións introducidas pola modificación, en especial as de clasificación, sen prexuízo da incidencia que en canto á clasificación puidera ter a existencia de bens de interese cultural-patrimonial, cal é o caso do castro de Icía, situado nas proximidades, xa no municipio de Sarria e do que se completa a área de respecto seguindo un trazado lóxico do xa contido no PXOM vixente.
5. Non consta que se solicitase a emisión do informe que corresponde emitir á Dirección Xeral de Urbanismo con carácter previo á aprobación inicial, preceptivo consonte o artigo 93.4º da LOUG, non podendo acollerse ao suposto de excepción previsto no último parágrafo do dito precepto por canto a modificación establece a clasificación urbanística nos terreos afectados polo axuste do límite municipal, indeterminada previamente, tanto na parte incluída polas NSP de Sarria dentro do seu ámbito, como na parte restante, onde non existía un planeamento municipal que establecese tal clasificación. Non obstante e dada a escasa relevancia da modificación, pode entenderse validado o control autonómico co presente trámite de aprobación definitiva.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede, resolvo:
1. De acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, aprobar definitivamente a modificación puntual do Plan Xeral de Ordenación Municipal do Concello do Incio, no límite do termo municipal estremeiro co concello de Sarria.
2. De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e as ordenanzas da modificación aprobada definitivamente.
3. Notifíquese esta orde ao concello e publíquese no Diario Oficial de Galicia.
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 3 de xuño de 2008.
María José Caride Estévez
Conselleira de Política Territorial, Obras Públicas e
Transportes